OBH 3180/2002.
Az állampolgári jogok országgyűlési biztosának jelentése
Ügyintéző: Dr. Garamvári Miklós
Dr. Bódis Cecília
Az eljárás megindítása 
Az Országgyűlési Biztosok Hivatala legutóbbi általános megyei vizsgálatát 2003. május 12-14. között Békés megyében tartotta. E vizsgálat keretébe illesztettem a Segítő Kezek Idősek Otthona utóvizsgálatát. A állampolgári jogok (korábbi) országgyűlési biztosa OBH-2454/1998. számon, az időskorúakat ápoló-gondozó intézetekben élők alkotmányos emberi jogai érvényesülésének helyzetét feltárni szándékozó hivatalból indított átfogó vizsgálata keretében már megvizsgálta az otthon működését. Akkori megállapításai alapján az intézmény fenntartójánál, az alapítvány kuratóriumánál kezdeményezte a jogszerűtlenül kért egyszeri hozzájárulás gyakorlatának a megszüntetését, az ágyfenntartási díj szabályszerű megállapítását, a jogszabályban előírt térítésmentes gyógyszerellátást, az elkülönítő kialakítását és rendeltetésszerű használatának biztosítását.
A megyei munkalátogatás során lehetőségünk nyílt meggyőződni arról, hogy az országgyűlési biztos 1998 júniusában megfogalmazott ajánlásai miképpen érvényesülnek az otthon napi működésének gyakorlatában.
Vizsgálatom az állampolgári jogok országgyűlési biztosáról szóló 1993. évi LIX. törvény 16. § (2) bekezdésén alapult, jogszabályi hátteréül a szociális igazgatásról és szociális ellátásokról 1993. évi III. törvény, a személyes gondoskodást nyújtó szociális intézmények szakmai feladatairól és működésük feltételeiről 1/2000. (I. 7.) SzCsM rendelet, a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Kormányrendelet szolgált.
A vizsgálat megállapításai
A 2003. május 12-én történt helyszíni vizsgálat során munkatársaim az otthon vezetőjének távolléte miatt a gazdasági vezető, a vezető ápoló helyettes, valamint az egyik jelen levő kuratóriumi tag segítségét kérve igyekeztek nyomon követni az alapvizsgálat során tett ajánlások sorsát. Ennek során megállapították, hogy az intézmény öt év előtti állapotához képest komoly változások történtek.
Akkor a gondozottakkal közvetlenül foglalkozó dolgozók 78 százaléka volt szakképzett, ennek jelenlegi aránya elérte a 100%-os szintet. Az otthon 24 szobájában 60 idős ember él, és mintegy 10-20 fő várakozik a bekerülésre. Az intézet orvosa heti 2 alkalommal 2 órán át rendel, de az intézményben rajta kívül alkalmaznak mentálhigiénés szakembert, valamint gyógytornászt is. 
Az alapvizsgálat megállapításai szerint az otthonban az alapítvány kuratóriuma jogszabálysértően döntött egyrészt akkor, amikor az intézmény vezetője helyett állapította meg a lakó távolléte esetén általa fizetendő díjat, másrészt, amikor azt - a személyi térítési díj nagyságától függetlenül - egységesen egy összegben határozta meg. A jogsértő gyakorlat a tulajdonhoz fűződő alkotmányos jog sérelmét jelentette. Ez a gyakorlat - az ún. ágyfenntartási díj jogszerűtlen megállapítása - hasonlóan az egyszeri hozzájárulások befizetéséhez már megszűnt. Egyszeri hozzájárulást már egyáltalán nem kérnek a bekerülőtől, figyelemmel arra, hogy az otthon nem nyújt az átlagot jóval meghaladó elhelyezési körülményeket.
Az intézménynek jól felszerelt betegszobája van, melyet a közelmúltban német adományként kapott állítható ágyakkal, többfunkciós éjjeli szekrényekkel egészítettek ki. Az alapvizsgálat idején nem volt a jogszabályban előírt, az egészségügyi gondozás céljára szolgáló elkülönítő. Ezt a hiányosságot szintén pótolták.
Az alapvizsgálat megállapította, hogy a gyógyszereket, illetőleg a gyógyászati segédeszközöket részben vagy teljes egészében a gondozottak fizették. Ez - az akkor hatályos jogszabály szerint - a legmagasabb szintű testi és lelki egészséghez fűződő alkotmányos joggal összefüggésben okozott visszásságot. Az utóvizsgálat időpontjában azonban - az időközben megváltozott jogszabályi előírások ellenére - minden gyógyszert az intézmény biztosít, sőt az otthon az átlagot jóval meghaladó összetételű gyógyszerkészlettel rendelkezik.
Mindezeknél azonban jóval látványosabb és az ott élők lehető legmagasabb szintű testi egészséghez való, valamint az emberi méltósághoz való jogaik érvényesülését számottevően érinti, az intézmény tárgyi feltételei színvonalának elmúlt években történt jelentős emelkedése:
Az épületben az összes burkolatot kicserélték, a korábbi hajópadlót illetve szőnyegpadlót mindenütt könnyen tisztán tartható járólapokkal váltották fel. Több új mosdó, fürdő került kialakításra, a dolgozók részére is külön emeleti rész épült újjá. A korábbi hiányosságokat megszüntetve az akadálymentes közlekedés az intézmény egész területén belül biztosított, a folyósokon, a lakószobákban (24) és a mosdókban, WC-kben is. Az épületben és azon kívül is mindenütt rámpák, kapaszkodók segítik a lakók mozgását.
Mindezek okán az utóvizsgálat megállapította, hogy az intézet kialakítása és műszaki megoldásai teljes mértékben megfelelnek a kultúrált és magas színvonalú idősotthoni ellátással szemben támasztott szakmai követelményeknek és emberi kívánalmaknak.
Az étkezést az otthon melegítő konyhájának segítségével két turnusban oldják meg. Állapotuktól függően a lakók egy része a szobájában fogyasztja el az ebédet. A konyha tiszta és rendezett, a közelmúltban rozsdamentes berendezésekkel egészült ki. Hetente három alkalommal a vacsora is meleg étel, a diétás étrend biztosítását szintén megoldották.
Az otthon érdekképviseleti fóruma megfelelően dokumentáltan működik, munkájának segítése érdekében a közös helyiségben panaszládát helyeztek el. A lakók szívesen vesznek részt a különféle foglalkozásokon, kirándulásokon, szabadidős programokon, hetente több alkalommal tornáznak az udvaron, vagy - télen és hideg időben - az épületben.
A hatvan férőhelyes otthon működését a Békés Megyei Közigazgatási Hivatal ideiglenesen engedélyezte. Az ideiglenes működési engedély kiadásának indoka volt, hogy az otthon személyi feltételei nem feleltek meg a jogszabályi követelményeknek. Az intézményben arról értesültünk, hogy a látogatásunkat megelőző héten a Közigazgatási Hivatal helyszíni vizsgálatot tartott, melynek során a kedvező változtatásokra tekintettel arról tájékoztatta az otthon vezetőit, hogy tervezi a működési engedély határozatlan időre történő kiadását.
Az utóvizsgálat tapasztalatai alapján megállapítottam, hogy az intézményben az elmúlt 5 év jelentős változásai nyomán a gondozottak ellátásában jelentős javulás tapasztalható, így az ott élők alkotmányos jogainak érvényesülése is teljesebbé vált. Erre való tekintettel, továbbá annak ismeretében, hogy az utóvizsgálat sem tárt fel olyan körülményt, amely az állampolgári jogok országgyűlési biztosának külön intézkedését indokolná, vizsgálatomat lezárom.

Budapest, 2003. június 2.

Lenkovics Barnabás